b'\n_START_ARTICLE_\nDubrova\xc4\x8dka Republika (1991.)\n_START_SECTION_\nProgla\xc5\xa1enje, snovi i ideje\n_START_PARAGRAPH_\nPo\xc4\x8detkom 1991., srpski radikali i malobrojni dubrova\xc4\x8dki autonoma\xc5\xa1i su vidjeli priliku za progla\xc5\xa1enje nove "Dubrova\xc4\x8dke Republike" u sastavu Velike Srbije. Po progla\xc5\xa1enju u cavtatskom hotelu Croatia, na kojem se okupilo dvjestotinjak ljudi, oko 300 ljudi napustilo je Cavtat. Na skupu progla\xc5\xa1eno je tzv. "Malo vije\xc4\x87e Dubrova\xc4\x8dke Republike", imalo je 12 \xc4\x8dlanova me\xc4\x91u kojima su bili Aleksandar Apolonio, Ivo Lang, Miro Brato\xc5\xa1, Mirko Vuja\xc4\x8di\xc4\x87, Bla\xc5\xbeo Zlopa\xc5\xa1a i Uglje\xc5\xa1a Jovi\xc4\x87._NEWLINE_U sije\xc4\x8dnju 1992. vo\xc4\x91a neofa\xc5\xa1isti\xc4\x8dke Srpske radikalne stranke, Vojislav \xc5\xa0e\xc5\xa1elj, izrazio je namjeru za osnivanjem Velike Srbije koja bi se sastojala od Srbije, Crne Gore, Bosne i Hercegovine, tzv. Republike Srpske Krajine i tzv. Dubrova\xc4\x8dke Republike. \xc5\xa0e\xc5\xa1elj i njegova Srpska radikalna stranka podr\xc5\xbeali su projekt Ace Apolonija.\n_START_SECTION_\nDubrova\xc4\x8dka Republika u sastavu Velike Srbije\n_START_PARAGRAPH_\n\xc5\xbdelja rukovodstva Srbije bila je uklju\xc4\x8diti Dubrovnik u "pan-srpsku dr\xc5\xbeavu", \xc5\xa1to pokazuje dnevnik Borisava Jovi\xc4\x87a i komunikacije unutarnjeg kruga savjetnika jugoslavenskog predsjednika Milo\xc5\xa1evi\xc4\x87a. Luka Plo\xc4\x8de zami\xc5\xa1ljena je kao mjesto na kojem bi pan-srpska dr\xc5\xbeava grani\xc4\x8dila s Hrvatskom. U studenom 1991. srpsko i crnogorsko rukovodstvo iznosilo je planove Konavle pripojiti Crnoj Gori, a ostatak dubrova\xc4\x8dkog podru\xc4\x8dja dijelu Bosne i Hercegovine pod srpskim nadzorom, budu\xc4\x87oj Republici Srpskoj. _NEWLINE__NEWLINE_Zbog nu\xc5\xbenosti uporabe bosanskohercegova\xc4\x8dkog ozemlja za napad na Dubrovnik \xc4\x8delnik bosanskohercegova\xc4\x8dkih Srba Radovan Karad\xc5\xbei\xc4\x87 izjavio je po\xc4\x8detkom listopada 1991. da Dubrovnik treba spremiti za Jugoslaviju, te da podr\xc5\xbeava ideju posebne republike unutar budu\xc4\x87e Jugoslavije. Tjedan dana kasnije u telefonskom razgovoru s Gojkom \xc4\x90ogom Karad\xc5\xbei\xc4\x87 je izjavio: _NEWLINE_ \xe2\x80\x9eGrad se mora staviti pod vojno zapovjedni\xc5\xa1tvo... Nikada nije bio hrvatski!\xe2\x80\x9d_NEWLINE_ \xc4\x90ogo je odgovorio da dubrova\xc4\x8dko podru\xc4\x8dje treba etni\xc4\x8dki o\xc4\x8distiti: _NEWLINE_ \xe2\x80\x9eSpali sve i zbogom! ... Gore sjeverno od Rijeke dubrova\xc4\x8dke ubiti svakoga!\xe2\x80\x9d\n_START_SECTION_\nDomovinski rat\n_START_PARAGRAPH_\nDubrovnik je bio u potpunosti okru\xc5\xbeen snaga srpske vojske. Prva crta obrane je postavljena na potezu naselje Sustjepan (na zapadnom prilazu Gradu) \xe2\x80\x93 naselje Nuncijata \xe2\x80\x93 Jadranska magistrala (iznad naselja Gru\xc5\xbe i Starog Grada) \xe2\x80\x93 utvrda Imperial na brdu Sr\xc4\x91 \xe2\x80\x93 naselje Orkanski visovi \xe2\x80\x93 hotel Belvedere (na isto\xc4\x8dnom prilazu Gradu Dubrovniku). Malobrojni minobaca\xc4\x8di su raspore\xc4\x91eni u kampu Solitudo na Babinom kuku te Bogi\xc5\xa1i\xc4\x87evom parku na Ilijinoj Glavici._NEWLINE_Opsada Dubrovnika nije pro\xc5\xa1la nezapa\xc5\xbeeno pa su uskoro u grad stigli promatra\xc4\x8di me\xc4\x91unarodne zajednice, koji su u nekoliko navrata posredovali u uspostavi primirja koje je JNA redovito prekidala novim napadima na Dubrovnik. Slike i snimke razaranja Dubrovnika vrlo brzo su obi\xc5\xa1le svijet. U opkoljenom gradu, koji je bio bez elektri\xc4\x8dne energije i vode, na prostoru ne ve\xc4\x87em od 10-ak km\xc2\xb2, u zato\xc4\x8deni\xc5\xa1tvu je ostalo oko 50.000 stanovnika i izbjeglica iz Dubrova\xc4\x8dkog primorja, Rijeke dubrova\xc4\x8dke, \xc5\xbdupe i Konavala. Tijekom svih ovih napada i opsade Dubrovnika, neprijateljska vojska je bacala letke s pozivom na predaju i pru\xc5\xbeanje otpora braniteljima Dubrovnika._NEWLINE_Civilno stanovni\xc5\xa1tvo nije po\xc5\xa1te\xc4\x91eno od nasilja. Mala naselja su oplja\xc4\x8dkana i zapaljena, po\xc5\xbeari su zahvatili polja i vo\xc4\x87njake, a stoka je ubijena. Hrvatsko stanovni\xc5\xa1tvo Dubrovnika je uglavnom napustilo grad uslijed nasilja. Dio stanovni\xc5\xa1tva zavr\xc5\xa1ilo je u sabirnim logorima u Bile\xc4\x87i i Morinju. Poharane su Konavle, \xc5\xbdupa dubrova\xc4\x8dka i Dubrova\xc4\x8dko primorje, granatiran je Grad, a Pelje\xc5\xa1ac je ostao netaknut. _NEWLINE_Milan Mili\xc5\xa1i\xc4\x87, pjesnik srpskog podrijetla, prva je \xc5\xbertva napada na grad Dubrovnik. Poginuo je u svom stanu 5. listopada 1991. godine od krhotine \xc4\x8detni\xc4\x8dke granate ispaljene s raketne topovnja\xc4\x8de.\n_START_SECTION_\nOslobo\xc4\x91enje Dubrovnika\n_START_PARAGRAPH_\nU Obranu Dubrovnika spadaju i operacije \xc4\x8cagalj, Tigar, Oslobo\xc4\x91ena zemlja, Vla\xc5\xa1tica i Operacija Konavle._NEWLINE_Nakon \xc5\xa1to je JNA u sije\xc4\x8dnju 1992. pristala na primirje, dubrova\xc4\x8dko podru\xc4\x8dje ju\xc5\xbeno od Stona ostalo je pod opsadom. Snage JNA su protjerane u svibnju 1992., a borbe izme\xc4\x91u hrvatskih i srpskih vojnih snaga su trajale do 23. listopada 1991. godine. Projekt Republike je potpuno propao 1992. godine, s odlaskom JNA, a Dubrovnik i okolica ostali su u sastavu Republike Hrvatske.'